Byrådsmedlem Jørgen Hein (RV), der er rådmand i Ældre- og Handicapforvaltningen i Aalborg Kommune, genopstiller ikke ved efterårets kommunalvalg.

Efter otte år i byrådet i Aalborg Kommune, hvor han i fire af dem har været rådmand i Ældre- og Handicapforvaltningen, siger 70-årige Jørgen Hein (RV) fra årsskiftet farvel til byrådsarbejdet. Rådmanden oplyser lørdag på Facebook , at han ikke genopstiller ved efterårets kommunalvalg. - Efter moden overvejelse har jeg besluttet, at jeg ikke genopstiller til kommunalvalget den 16. november. Siden jeg som 10-årig fik mit første job som avisbud i Sdr. Tranders, har jeg arbejdet uafbrudt. Jeg har brændt for mine jobs og er taknemmelig for og beæret over at kunne slutte mit 60-årige arbejdsliv på toppen som rådmand i Aalborg pr. 31. december 2021, skriver Jørgen Hein. Det ærgrer Radikale Venstres partiforening i Aalborg, at Jørgen Hein ikke står på stemmesedlen igen ved kommunalvalget 16. november. - Det er selvfølgelig ærgerligt, men forståeligt, at Jørgen vælger at stoppe, hvis han ikke føler, at han har lyst til at sidde i byrådet i endnu en periode. Det er klart en ulempe for vores parti ikke at have en stærk kandidat som Jørgen på partilisten, siger Philip Tarning Andersen, der er formand for Radikale Venstre Aalborg. Fik flere stemmer end spidskandidat Jørgen Hein er i øjeblikket Radikale Venstres eneste repræsentant i byrådet i Aalborg Kommune. Han fik 873 personlige stemmer ved seneste kommunalvalg i 2017, og blev dermed valgt ind i byrådet med flere stemmer end partiets spidskandidat Daniel Nyboe Andersen, der ikke opnåede genvalg. På valgnatten forhandlede Daniel Nyboe Andersen sig frem til, at rådmandsposten på ældre- og handicapområdet skulle gå til Radikale Venstre, men da de personlige stemmer blev talt op, stod det altså klart, at det blev Jørgen Hein og ikke Daniel Nyboe Andersen, der kunne sætte sig på pladsen i byrådet og dermed også på rådmandsposten. Jørgen Hein blev valgt til byrådet første gang ved valget i 2013 og nåede altså to perioder i byrådet, før han trækker sig tilbage, når næste byrådsperiode begynder ved årsskiftet. Radikale Venstre havde valgt Jørgen Hein til partiets spidskandidat ved det kommende kommunalvalg, og derfor skal partiet nu i gang med at finde en ny spidskandidat.